Pellegrini, Peter, doterajší predseda NR SR (2016-03-23):
Vážené panie poslankyne, vážení páni poslanci, prosím, aby ste zaujali svoje miesta, budeme pokračovať v rokovaní ustanovujúcej schôdze Národnej rady Slovenskej republiky tretím bodom programu, ktorým je schválenie volebného poriadku o podrobnostiach o hlasovaní a o voľbách na ustanovujúcej schôdzi Národnej rady Slovenskej republiky VII. volebného obdobia . Návrh volebného poriadku sa predkladá na schválenie podľa § 6 zákona o rokovacom poriadku Národnej rady Slovenskej republiky. Návrh volebného poriadku bol odovzdaný v rámci prípravy ustanovujúcej schôdze predsedom politických strán a politických hnutí zastúpených v Národnej rade a je uverejnený na webovom sídle Národnej rady ako tlač 1 a máte ho aj všetci rozdaný. Otváram rozpravu o tomto bode programu. Chcem uviesť, že priebeh rozpravy je upravený v § 27 až 30 zákona o rokovacom poriadku, a ďalej chcem uviesť, že k návrhu volebného poriadku môžete v rozprave podávať pozmeňujúce alebo doplňujúce návrhy, ktoré musia byť presne formulované a odôvodnené. Prosím, aby ste mi ich ihneď po podaní odovzdali písomne. Teraz sa pýtam, či sa niekto z poslancov hlási do rozpravy. Nie je tomu tak, preto vyhlasujem rozpravu o tomto bode programu za skončenú. A pristúpime k hlasovaniu o návrhu uznesenia, ktorým Národná rada Slovenskej republiky schvaľuje volebný poriadok ako celok. Prosím, prezentujte sa a hlasujte. (Hlasovanie.) Prítomných 148 poslancov, za hlasovalo 145 poslancov, nehlasovali 3 poslanci. Konštatujem, že Národná rada Slovenskej republiky schválila volebný poriadok o podrobnostiach o hlasovaní a o voľbách na ustanovujúcej schôdzi Národnej rady Slovenskej republiky v VII. volebnom období. Pripomínam ešte raz všetkým poslancom, ktorí hlasujú prvýkrát, že nestačí zahlasovať proti, zdržať sa alebo za, najprv musíte stlačiť tlačidlo prezentácia a potom vyjadriť svoju voľbu. Kolegyne, kolegovia, ktorí svietia na tabuli, majú záujem vystúpiť s procedurálnym návrhom, alebo nechtiac stlačili to veľké tlačidlo, ktoré slúži... Ďakujem veľmi pekne. Vážené panie poslankyne, páni poslanci, pristúpime teraz k 4. bodu programu, ktorým je voľba overovateľov Národnej rady Slovenskej republiky . Návrh kandidátov na overovateľov Národnej rady máte uvedený v tlači 2. Navrhuje sa, aby Národná rada mala 15 overovateľov. Ešte vás chcem upozorniť, že je v tlači drobná chyba, ktorá je už ale v internetovej tlači opravená, omylom tam zostalo v texte ešte „v VI. volebnom období“, samozrejme, platí, že je to voľba overovateľov Národnej rady pre VII. volebné obdobie. V internetovej tlači je to už opravené, v tom rozdanom, samozrejme, ide len o technickú chybu, kým si všetci zvykneme, že sme už v VII. volebnom období. Otváram rozpravu o tomto bode programu. Pýtam sa, či sa niekto hlási do rozpravy. Návrhy vyplývajú z podaní, ktoré som obdržal od predsedov jednotlivých politických strán. Končím možnosť prihlásiť sa do rozpravy. A pristúpime k hlasovaniu o návrhu na voľbu overovateľov Národnej rady, tak ako ich máme uvedených v tlači 2. O kandidátoch budeme hlasovať naraz. Prosím, prezentujme sa a hlasujme. (Hlasovanie.) Prítomných 149 poslancov, za hlasovalo 149 poslancov. Konštatujem, že Národná rada zvolila overovateľov Národnej rady Slovenskej republiky. Ďalej chcem uviesť, že na dnešnej ustanovujúcej schôdzi Národnej rady Slovenskej republiky budú overovateľmi poslanci Vladimír Matejička a Martin Klus. Piatym bodom programu je zriadenie Mandátového a imunitného výboru Národnej rady Slovenskej republiky a zriadenie Výboru Národnej rady Slovenskej republiky pre nezlučiteľnosť funkcií a určenie počtu členov týchto výborov . Materiál na zriadenie mandátového a imunitného výboru a výboru pre nezlučiteľnosť funkcií, ako aj návrh na určenie počtu členov týchto výborov bol vypracovaný v súlade s § 45 a § 7 zákona o rokovacom poriadku tak, aby oba výbory boli zložené na základe princípu pomerného zastúpenia politických strán a politických hnutí v Národnej rade. Dostali ste ho ako tlač číslo 3. Otváram rozpravu o tomto bode programu. Pýtam sa, či sa niekto do rozpravy hlási. Nie je tomu tak, končím možnosť prihlásiť sa do rozpravy a vyhlasujem rozpravu za skončenú. Pristúpime teraz k prvému hlasovaniu. Najskôr budeme hlasovať o uznesení, ktorým Národná rada zriaďuje Mandátový a imunitný výbor Národnej rady Slovenskej republiky a ďalej určuje, že výbor bude mať 15 členov vrátane jeho predsedu. Prosím, prezentujme sa a hlasujme o tomto návrhu, o návrhu, ktorým zriadime samotný výbor a určíme počet jeho členov na 15 vrátane jeho predsedu. (Hlasovanie.) Prítomných 148 poslancov, za hlasovalo 148 poslancov. Konštatujem, že Národná rada zriadila Mandátový a imunitný výbor Národnej rady Slovenskej republiky a určila, že výbor bude mať 15 členov vrátane jeho predsedu. Teraz budeme hlasovať o uznesení, ktorým Národná rada zriaďuje Výbor Národnej rady Slovenskej republiky pre nezlučiteľnosť funkcií a ďalej určuje, že výbor bude mať pätnásť členov vrátane jeho predsedu. Prosím, prezentujme sa a hlasujme o tomto návrhu. (Hlasovanie.) Prítomných 150 poslancov, za hlasovalo 150 poslancov. Konštatujem, že Národná rada zriadila Výbor Národnej rady Slovenskej republiky pre nezlučiteľnosť funkcií a určila, že výbor bude mať pätnásť členov vrátane jeho predsedu. Podľa programu ustanovujúcej schôdze šiestym bodom je voľba predsedu Mandátového a imunitného výboru Národnej rady Slovenskej republiky a voľba predsedu Výboru Národnej rady Slovenskej republiky pre nezlučiteľnosť funkcií . Návrh ste dostali ako tlač 4. Kandidátom na predsedu Mandátového a imunitného výboru je pán poslanec Richard Raši a kandidátom na predsedu výboru pre nezlučiteľnosť funkcií je pán poslanec Martin Poliačik. Otváram rozpravu o tomto bode programu. Končím možnosť prihlásiť sa do rozpravy a vyhlasujem rozpravu za skončenú. Podľa čl. 92 ods. 1 Ústavy Slovenskej republiky predsedov výborov volí Národná rada tajným hlasovaním. Na zvolenie predsedu Národnej rady Slovenskej republiky sa podľa § 15 zákona o rokovacom poriadku vyžaduje súhlas nadpolovičnej väčšiny prítomných poslancov. Postupovať preto budeme podľa schváleného volebného poriadku. Dovoľte mi, aby som vás teraz v krátkosti informoval o akte tajného hlasovania. Úprava hlasovacích lístkov sa uskutoční v zasadacej miestnosti za rokovacou sálou. Vstup do tej miestnosti je z tej strany. (Predsedajúci vystrel pravú ruku.) Do volebnej miestnosti vojdete po mojej pravej strane. Od povereného overovateľa poslanec dostane hlasovacie lístky, o čom sa vykoná príslušný záznam v zozname poslancov. Potom poslanec prejde do určeného priestoru na úpravu hlasovacích lístkov. Upravené hlasovacie lístky poslanec vloží do volebnej schránky. Ako prví budú hlasovať overovatelia Národnej rady. Po vykonaní voľby prosím poslancov, aby opäť zaujali svoje miesta v rokovacej sále. A tento postup budeme uplatňovať postupne pri každom jednom hlasovaní, ktoré budeme robiť tajne vzadu v gremiálnej miestnosti. Dovoľte mi ešte, kolegyne, kolegovia, aby som pripomenul, že svoju voľbu vyjadríte tak, že na hlasovacom lístku pri každom mene a priezvisku kandidáta zakrúžkujete tú alternatívu, za ktorú hlasujete. Teda „za“, „proti“, alebo „zdržiavam sa hlasovania“. Hlasovací lístok je neplatný vtedy, ak poslanec pri niektorom mene a priezvisku nevyjadrí svoju voľbu vôbec alebo ak hlasovací lístok menil iným spôsobom alebo ho dopĺňal. Tento spôsob úpravy hlasovacích lístkov sa primerane použije pri každej voľbe tajným hlasovaním, ktorá prebehne na ustanovujúcej schôdzi Národnej rady. Ešte chcem upozorniť, že hlasovanie vykonáme naraz na osobitných hlasovacích lístkoch, pričom hlasovacie lístky sú farebne odlíšené. Prosím teraz všetkých overovateľov, ktorí boli zvolení, všetkých pätnásť, aby sa ujali svojej funkcie a dohliadali na priebeh tajného hlasovania, a súčasne ich prosím, aby hlasovali ako prví. Takže pripomínam: Obdržíte teraz dva hlasovacie lístky a budeme naraz voliť na jednom hlasovacom lístku predsedu jedného výboru, na druhom hlasovacom lístku predsedu druhého výboru. Pristúpime teraz k vykonaniu tajného hlasovania. Kolegyne, kolegovia, nech sa páči, môžete vstupovať do sály po mojej pravici. (Akt tajného hlasovania.)